Kommissionens beslutning

af 25. april 2001

om Østrigs påtænkte statsstøtte til Voest Alpine Stahl Linz GmbH

(meddelt under nummer K(2001) 1130)

(Kun den tyske udgave er autentisk)

(EØS-relevant tekst)

(2001/669/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 4, litra c),

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a), i forbindelse med protokol 14,

under henvisning til Kommissionens beslutning nr. 2496/96/EKSF af 18. december 1996 om fællesskabsregler for støtte til jern- og stålindustrien(1),

efter at have opfordret interesserede parter til at fremsætte deres bemærkninger(2), og

ud fra følgende betragtninger:

I. SAGSFORLØB

(1) Ved brev af 15. april 1999 anmeldte Østrig miljøstøtte til Voest Alpine Stahl Linz GmbH til udvidelse af virksomhedens spildevandsbehandlingsanlæg.

(2) Ved brev af 17. maj 2000 underrettede Kommissionen Østrig om sin beslutning om at indlede proceduren efter artikel 6, stk. 5, i beslutning nr. 2496/96/EKSF (i det følgende benævnt "stålstøttereglerne") vedrørende denne støtte.

(3) Kommissionens beslutning om at indlede proceduren blev offentliggjort i De Europæiske Fællesskabers Tidende(3). Kommissionen opfordrede interesserede parter til at fremsætte deres bemærkninger til den omhandlede foranstaltning.

(4) Kommissionen har ikke modtaget bemærkninger fra interesserede parter. Østrig fremsendte sine kommentarer ved brev af 20. juni 2000, og i brev af 28. februar 2001 blev den oprindelige anmeldelse ændret, således at støtten blev reduceret til 15 % af de støtteberettigede investeringsomkostninger.

II. DETALJERET BESKRIVELSE AF STØTTEN

(5) Voest Alpine Stahl Linz GmbH er en integreret stålvirksomhed, der fremstiller råstål og varmtvalsede bredbånd. I varmtvalseværket produceres årligt 3-3,7 mio. ton. Valseværket består af en varmeovn og et køleanlæg. Ved valseprocessen anvendes vand, der tages fra Donau-floden. Vandet, der er forurenet af fedtstoffer og maskinolie, ledes tilbage i floden.

(6) Den 27. november 1998 trådte der nye miljønormer i kraft for spildevandsrensning i Østrig. For eksisterende anlæg, som f.eks. Voest Alpine Stahl Linz GmbH, blev der indrømmet en overgangsperiode på syv år, dvs. til 27. november 2005. Firmaet har imidlertid besluttet at bringe sine anlæg i overensstemmelse med de nye normer inden denne frist udløb og ansøgte i 1997 de østrigske myndigheder om støtte til den betydelige udvidelse af rensningsanlægget i 1997 og 1998.

(7) Ved procedurens indledning gav Kommissionen udtryk for tvivl med hensyn til, hvorvidt projektet på grund af anlæggets alder (det stammer fra 1958) kunne være berettiget til miljøstøtte. På det pågældende tidspunkt stod det ikke klart, om investeringerne skulle gennemføres for at opfylde de forbedrede miljønormer, eller om de var nødvendige, fordi anlægget var forældet. Dette forhold skulle afklares under proceduren.

(8) Det tidligere rensningsanlæg var forholdsvis simpelt og bestod primært af tre bundfældningstanke, hvori spildevandet blev filtreret og derefter ledt tilbage i Donau-floden. Dette anlæg bibeholdes, men udbygges væsentligt. Spildevandet fra de nuværende bundfældningstanke opsamles i fem klaringstanke med skruepumpe, hvor fedtstoffer og olie udskilles. Derefter føres vandet videre til endnu et filtreringsanlæg og genanvendes til dels til afkølingsformål i valseprocessen, hvorefter det efter behandling i sand- og grusfilteret udledes i Donau-floden. Fedtstoffer og gammel olie brændes i virksomhedens højovn.

(9) De østrigske myndigheder vil yde et tilskud på 22,4 mio. ATS (1,6 mio. EUR) svarende til 15 % af de støtteberettigede projektomkostninger, der i alt andrager 149,1 mio. ATS (10,9 mio. EUR).

III. KOMMENTARER FRA ØSTRIG

(10) I sine kommentarer redegør Østrig for investeringernes art og for, hvad de vil medføre i forhold til det eksisterende rensningsanlæg. Det ville være muligt at beholde dette anlæg uændret, hvis man ikke havde anset det for nødvendigt og havde truffet beslutning om at reducere spildevandsemissionerne. Anlæggets vigtigste komponenter, de tre bundfældningstanke, forbliver i drift og integreres i det nye rensningsanlæg. De østrigske myndigheder har endvidere ændret deres anmeldelse og reduceret støtteniveauet til 15 % af investeringsomkostningerne i stedet for de oprindeligt anmeldte 20 %.

IV. VURDERING AF STØTTEN

(11) Voest Alpine Stahl Linz GmbH er en virksomhed i den i EKSF-traktatens artikel 80 nævnte betydning og dermed omfattet af stålstøttereglerne. Den anmeldte foranstaltning indebærer støtte i medfør af stålstøttereglernes artikel 1. I overensstemmelse med stålstøttereglernes artikel 3 kan miljøstøtte betragtes som forenelig med fællesmarkedet, hvis den opfylder fællesskabsrammebestemmelserne for statsstøtte til miljøbeskyttelse(4) (i det følgende EF-rammebestemmelserne) og kriterierne for deres anvendelse på EKSF-stålindustrien, der er fastsat i bilaget til stålstøttereglerne.

(12) Ifølge fællesskabsrammebestemmelserne gælder den almindelige regel, at de støtteberettigede omkostninger skal være begrænset til de nødvendige ekstra investeringsomkostninger, der er nødvendige for at opfylde miljømålsætningerne(5). Støtte til investeringer med henblik på opfyldelse af nye lovfæstede standarder, hvis opfyldelse kræver tilpasning af anlæg og udstyr, kan godkendes for indtil 15 % af de støtteberettigede bruttoomkostninger. Støtten kan kun ydes til anlæg, der på tidspunktet for de nye standarders ikrafttræden har været i drift i mindst to år(6).

(13) Disse regler bekræftes i bilaget til stålstøttereglerne, men det forlanges samtidigt, at baggrunden for investeringerne undersøges. Principielt er investeringer, der gennemføres af økonomiske grunde eller på grund af anlæggets eller udstyrets alder, ikke støtteberettigede. Anlæggets resterende levetid skal udgøre mindst 25 %, hvis der skal ydes støtte til nyinvesteringer.

(14) Den 28. november 1997 blev der i Østrig offentliggjort nye miljøstandarder for spildevandsemissioner fra stålproduktion og -forarbejdning, der trådte i kraft 27. november 1998. For eksisterende anlæg, som f.eks. Voest Alpine Stahl Linz GmbH, er der ganske vist fastsat en overgangsperiode på syv år, der udløber 27. november 2005.

(15) Voest Alpine Stahl Linz GmbH har gennemført de anmeldte investeringer for at opfylde de nye miljønormer, og det har resulteret i en betydelig gevinst for miljøet. Udledning af fedtstoffer i åbent vand nedbringes med 80 % og udledning af gammel olie med 44 %. I sin første vurdering udtrykte Kommissionen tvivl med hensyn til, hvorvidt investeringerne var støtteberettigede ifølge stålstøttereglerne, da anlægget stammede fra 1958. Den rejste bl.a. spørgsmålet om, hvorvidt nyinvestering ikke under alle omstændigheder ville være nødvendig, og hvorvidt det tidligere anlægs levetid på investeringstidspunktet ikke var mere end 25 %.

(16) På grundlag af de oplysninger, Østrig har fremlagt som led i proceduren, kunne Kommissionen rydde denne tvivl af vejen. Selv om det tidligere anlæg stammer fra 1958, skulle det hverken erstattes på grund af produktionsforhold eller miljøbeskyttelsesforhold, hvis ikke reglerne om spildevandsemissioner var blevet ændret. Det havde kunnet være i brug i ubegrænset tid. Investeringen var kun nødvendig, fordi det gamle anlæg ikke opfyldte de nye miljønormer for spildevandsemissioner. Hovedkomponenterne i det gamle anlæg, dvs. de tre bundfældningstanke, blev ganske vist integreret i det nye system. Kommissionen konkluderer derfor, at investeringen udelukkende er gennemført af miljømæssige grunde og udelukkende har til formål at opfylde de nye miljønormer.

V. KONKLUSION

(17) Kommissionen konkluderer derfor, at den oprindelige tvivl er ryddet af vejen. Østrigs forslag om et tilskud på 15 % af investeringsomkostningerne opfylder de kriterier for miljøstøtte, der er fastsat i fællesskabsrammebestemmelserne og i bilaget til stålstøttereglerne, for at give virksomheder mulighed for at tilpasse sig til nye miljønormer -

VEDTAGET FØLGENDE BESLUTNING:

Artikel 1

Den af Østrig påtænkte støtte til fordel for Voest Alpine Stahl Linz GmbH på 22,4 mio. ATS (1,6 mio. EUR), svarende til 15 % af de støtteberettigede investeringsomkostninger på 149,1 mio. ATS (10,9 mio. EUR), er forenelig med fællesmarkedet.

Artikel 2

Denne beslutning er rettet til Republikken Østrig.

Udfærdiget i Bruxelles, den 25. april 2001.

På Kommissionens vegne

Mario Monti

Medlem af Kommissionen

(1) EFT L 338 af 28.12.1996, s. 42.

(2) EFT C 190 af 8.7.2000, s. 9.

(3) Se fodnote 2.

(4) EFT C 72 af 10.3.1994, s. 3.

(5) Se især punkt 3.2.1 i fællesskabsrammebestemmelserne.

(6) Se især punkt 3.2.3.A i fællesskabsrammebestemmelserne.